Tom Behnke (FRI), 2000-05-04:
Jeg finder det positivt, at CD sætter fokus på eventuelle problemer med kvalificeret arbejdskraft, sætter fokus på den eventuelle mangel på kvalificerede ansatte inden for bestemte brancher, inden for bestemte erhverv.
Det skal CD ikke have utak for.
Spørgsmålet er så, hvordan man løser problemerne.
Der har jo været prognoser, der har vist, at hvis vi vil overleve som velfærdssamfund, så bliver vi nødt til over en årrække at importere endda meget store mængder udenlandsk arbejdskraft til Danmark, men det er jeg ikke nødvendigvis enig i.
Hvis man har en given mængde arbejde, der skal udføres, og man har et givet antal medarbejdere, som laver en vis mængde arbejde, så kunne man jo også vælge den løsning, der hedder, at de pågældende medarbejdere måske bare arbejder 1 time mere om ugen, og så har man løst problemet.
Vi kan også vælge at sætte arbejdstiden i Danmark ned til 10 timer om ugen og så importere arbejdskraft.
Jeg tror bare ikke, det rent økonomisk hænger sammen.
Jeg tror, det var mere hensigtsmæssigt, hvis vi sagde: Der er en overgangsperiode, hvor vi har behov for, at man lige giver den et ekstra nøk, og så giver man 1 time ekstra om ugen, og så er vi ude over de problemer.
Men til trods for denne prognose og denne generelle indstilling til det, så er det klart, at der vil være visse specifikke brancher, hvor der vil mangle arbejdskraft, f.eks. inden for IT, og så kunne det godt være, at det var en god idé at gøre det på den måde, som CD her foreslår
, og det er vi i Frihed 2000 sådan set ikke fremmede over for at gøre.
Vi synes, at det er en mulighed, der er værd at overveje og se på.
Så altså ordningen med et greencard synes vi er god; vi synes, det er et godt princip.
Vi har også den opfattelse, at
de pinde, som CD lister op som kriterier og betingelser, er de rigtige kriterier, de rigtige betingelser.
Det er vi enige i.
Selvfølgelig skal der være nogle spilleregler, når man udsteder greencard, og når de pågældende medarbejdere skal være i Danmark i kortere eller længere tid, så skal der være nogle spilleregler.
Selvfølgelig skal der være det, og de spilleregler, CD lægger op til, er vi enige i.
Men spørgsmålet er så, om det er nødvendigt.
Er der ikke allerede i dag en mulighed for, at udenlandsk arbejdskraft kan komme til Danmark?
Jo, det er der.
Hvad er problemet så?
Er problemet, at sagsbehandlingstiden er for lang?
Hvis det er det, der er tilfældet, så var det vel bedre, at man koncentrerede kræfterne om at få det problem løst frem for at lave en ny ordning, som ikke nødvendigvis vil sænke sagsbehandlingstiderne. Så spørgsmålet er altså, om ikke forslaget her allerbedst tjener til, at vi under udvalgsbehandlingen får belyst de problemstillinger, der kan være, får belyst de bremseklodser, der kan være, så det kører mere fleksibelt, end det gør i dag, og så vi løser de problemer, der ligger, frem for bare at lave en ny ordning. Men en anden ting, som vi vil benytte udvalgsbehandlingen til at se på, er selvfølgelig: Hvordan er spillereglerne i dag for de udlændinge, der kommer til Danmark og får en arbejdstilladelse, i forhold til de spilleregler, som CD lægger op til med sit greencard?
For som jeg sagde tidligere, så finder vi faktisk, at de forslag til spilleregler, som CD lægger op til, er de rigtige, og dem støtter vi.
Og hvis de eksisterende spilleregler er anderledes, så kunne det være, vi skulle se på dem ved den her lejlighed.
Jeg ved ikke, om det kan flettes ind i det pågældende beslutningsforslag, men det finder vi nok ud af under udvalgsbehandlingen.
Vi vil fra Frihed 2000's side
i hvert fald ikke være afvisende over for det, men vil tage det som en kærkommen lejlighed til at få sat fokus på problemet, eller måske skulle jeg sige det eventuelle problem.